ประกาศคณะกรรมการการเลือกตั้ง เรื่อง หลักเกณฑ์และวิธีการออกเสียงประชามติ ณ ที่ออกเสียงนอกเขตจังหวัด กรณีให้มีการใช้เครื่องอ่านบัตรประจำตัวประชาชน พ.ศ. 2559

ประกาศคณะกรรมการการเลือกตั้ง

ประกาศคณะกรรมการการเลือกตั้ง
เรื่อง
หลักเกณฑ์และวิธีการออกเสียงประชามติ ณ ที่ออกเสียงนอกเขตจังหวัด
กรณีให้มีการใช้เครื่องอ่านบัตรประจำตัวประชาชน
พ.ศ. ๒๕๕๙

โดยที่เป็นการสมควรให้มีการใช้เครื่องอ่านบัตรประจำตัวประชาชน
ณ ที่ออกเสียงนอกเขตจังหวัดสำหรับการลงคะแนนออกเสียงประชามติ

อาศัยอำนาจตามความในมาตรา
๕ และมาตรา ๔๒ แห่งพระราชบัญญัติว่าด้วยการออกเสียงประชามติร่างรัฐธรรมนูญ พ.ศ.
๒๕๕๙ และข้อ ๑๐๘ ของระเบียบคณะกรรมการการเลือกตั้ง ว่าด้วยหลักเกณฑ์และวิธีการออกเสียงประชามติ
พ.ศ. ๒๕๕๙ ประกอบมติคณะกรรมการการเลือกตั้ง ในการประชุมครั้งที่ ๑๘/๒๕๕๙
เมื่อวันที่ ๒๗ เมษายน ๒๕๕๙ คณะกรรมการการเลือกตั้ง จึงกำหนดหลักเกณฑ์และวิธีการออกเสียงประชามติ
ณ ที่ออกเสียงนอกเขตจังหวัด กรณีให้มีการใช้เครื่องอ่านบัตรประจำตัวประชาชน ดังนี้

ข้อ
๑  ประกาศฉบับนี้เรียกว่า ประกาศคณะกรรมการการเลือกตั้ง
เรื่อง หลักเกณฑ์ และวิธีการออกเสียงประชามติ ณ ที่ออกเสียงนอกเขตจังหวัด
กรณีให้มีการใช้เครื่องอ่านบัตรประจำตัวประชาชน พ.ศ. ๒๕๕๙

ข้อ
๒[๑] 
ประกาศฉบับนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ
๓ 
ประกาศฉบับนี้ให้ใช้เฉพาะการออกเสียงนอกเขตจังหวัดในพื้นที่จังหวัดลพบุรี
และจังหวัดปราจีนบุรี

ข้อ
๔ 
การใดที่มิได้บัญญัติไว้ในประกาศฉบับนี้เป็นการเฉพาะ
ให้เป็นไปตามความในหมวด ๕ การใช้สิทธิออกเสียงนอกเขตจังหวัด
ของระเบียบคณะกรรมการการเลือกตั้ง ว่าด้วยหลักเกณฑ์และวิธีการออกเสียงประชามติ
พ.ศ. ๒๕๕๙

ข้อ
๕  ในประกาศนี้
เครื่องอ่านบัตรประจำตัวประชาชน หมายความรวมถึง
อุปกรณ์และคอมพิวเตอร์เชื่อมต่อข้อมูลบัญชีรายชื่อผู้มีสิทธิออกเสียงนอกเขตจังหวัด
คอมพิวเตอร์เชื่อมต่อฐานข้อมูลบัตรประจำตัวประชาชน
หมายความว่า คอมพิวเตอร์เชื่อมต่อฐานข้อมูลบัตรประจำตัวประชาชนของกรมการปกครอง
กระทรวงมหาดไทย

ส่วนที่ ๑
เจ้าพนักงานผู้ดำเนินการออกเสียง

ข้อ
๖  เจ้าพนักงานผู้ดำเนินการออกเสียง ณ
ที่ออกเสียงนอกเขตจังหวัด ประกอบด้วย
(๑)
ผู้อำนวยการประจำที่ออกเสียงนอกเขตจังหวัดแห่งละหนึ่งคน
(๒)
ประธานกรรมการประจำที่ออกเสียงนอกเขตจังหวัดแห่งละหนึ่งคน
(๓)
กรรมการประจำที่ออกเสียงนอกเขตจังหวัดแห่งละหกคน
และในกรณีที่มีผู้ลงทะเบียนเกินกว่าสี่ร้อยคนขึ้นไป
ให้เพิ่มกรรมการประจำที่ออกเสียงนอกเขตจังหวัดสามคนต่อผู้ลงทะเบียนที่เพิ่มขึ้นทุกสี่ร้อยคน
(๔)
เจ้าหน้าที่รักษาความปลอดภัยประจำที่ออกเสียงนอกเขตจังหวัดอย่างน้อยแห่งละหนึ่งคน ในกรณีที่มีผู้ลงทะเบียนเกินกว่าแปดร้อยคนขึ้นไป
ให้เพิ่มเจ้าหน้าที่รักษาความปลอดภัยประจำที่ออกเสียงนอกเขตจังหวัดหนึ่งคน
หรือในกรณีที่มีผู้ลงทะเบียนเกินกว่าสองพันคนขึ้นไป
ให้มีเจ้าหน้าที่รักษาความปลอดภัยประจำที่ออกเสียงนอกเขตจังหวัดแห่งละสี่คน

ข้อ
๗  ให้นำความในหมวด ๑
เจ้าพนักงานผู้ดำเนินการออกเสียง ส่วนที่ ๔
ผู้อำนวยการประจำหน่วยออกเสียงและผู้อำนวยการประจำที่ออกเสียงนอกเขตจังหวัด
ส่วนที่ ๕ คณะกรรมการประจำหน่วยออกเสียงและคณะกรรมการประจำที่ออกเสียงนอกเขตจังหวัด
ส่วนที่ ๖ เจ้าหน้าที่รักษาความปลอดภัย ส่วนที่ ๗
การอบรมเจ้าพนักงานผู้ดำเนินการออกเสียง และส่วนที่ ๘ ค่าตอบแทนการปฏิบัติหน้าที่
ของระเบียบคณะกรรมการการเลือกตั้ง ว่าด้วยหลักเกณฑ์และวิธีการออกเสียงประชามติ
พ.ศ. ๒๕๕๙ มาใช้บังคับโดยอนุโลม

ส่วนที่ ๒
การดำเนินงานในวันออกเสียง

ข้อ
๘ 
ในวันออกเสียงก่อนถึงเวลาเปิดให้มีการลงคะแนนออกเสียง
ให้ผู้ที่ได้รับมอบหมายจากนายทะเบียนกลาง
ดำเนินการติดตั้งอุปกรณ์ตรวจสอบการขอใช้สิทธิออกเสียงให้แล้วเสร็จก่อนเปิดการลงคะแนนออกเสียง
ดังนี้
(๑)
กรณีมีผู้ลงทะเบียนไม่เกินแปดร้อยคน ประกอบด้วย
เครื่องอ่านบัตรประจำตัวประชาชนหนึ่งชุด
และคอมพิวเตอร์เชื่อมต่อฐานข้อมูลบัตรประจำตัวประชาชนหนึ่งชุด
(๒)
กรณีมีผู้ลงทะเบียนเกินกว่าแปดร้อยคนแต่ไม่เกินหนึ่งพันสองร้อยคน ประกอบด้วย
เครื่องอ่านบัตรประจำตัวประชาชนสองชุด และคอมพิวเตอร์เชื่อมต่อฐานข้อมูลบัตรประจำตัวประชาชนหนึ่งชุด
(๓)
กรณีมีผู้ลงทะเบียนเกินกว่าหนึ่งพันสองร้อยคน
ให้เพิ่มอุปกรณ์ตรวจสอบการขอใช้สิทธิออกเสียงต่อจำนวนผู้ลงทะเบียนที่เพิ่มขึ้นทุกสี่ร้อยคนในอัตราส่วนเครื่องอ่านบัตรประจำตัวประชาชนสามชุดต่อคอมพิวเตอร์เชื่อมต่อฐานข้อมูลบัตรประจำตัวประชาชนหนึ่งชุด
ตามบัญชีการใช้เครื่องอ่านบัตรประจำตัวประชาชนอ่านบัตรและคอมพิวเตอร์เชื่อมต่อฐานข้อมูลบัตรประจำตัวประชาชน
แนบท้ายประกาศนี้

ข้อ
๙ 
ให้คณะกรรมการประจำที่ออกเสียงนอกเขตจังหวัดจัดแบ่งหน้าที่กัน ดังต่อไปนี้
(๑)
กรณีตรวจสอบการขอใช้สิทธิออกเสียงด้วยเครื่องอ่านบัตรประจำตัวประชาชน
(๑.๑)
หน้าที่ตรวจการใช้สิทธิออกเสียงด้วยเครื่องอ่านบัตรประจำตัวประชาชน ได้แก่
ตรวจสอบบัตรประจำตัวประชาชน
ที่ออกด้วยระบบคอมพิวเตอร์แบบอเนกประสงค์ของผู้มีสิทธิออกเสียงกับข้อมูลผู้มีสิทธิออกเสียง
ตามบัญชีรายชื่อผู้มีสิทธิออกเสียงนอกเขตจังหวัดจากระบบคอมพิวเตอร์แจ้งลำดับที่ของผู้มีสิทธิออกเสียง
และมอบหลักฐานการแสดงตนให้แก่กรรมการประจำที่ออกเสียงนอกเขตจังหวัด
ผู้ทำหน้าที่มอบบัตรออกเสียง
(๑.๒)
หน้าที่มอบบัตรออกเสียง ได้แก่ การรับหลักฐานแสดงตน
การบันทึกหมายเลขลำดับที่และลงลายมือชื่อที่ต้นขั้วบัตรออกเสียง
พร้อมทั้งให้ผู้มีสิทธิออกเสียงพิมพ์ลายนิ้วมือหัวแม่มือขวาไว้ที่ต้นขั้วบัตรออกเสียง
ฉีกบัตรออกเสียงตามรอยปรุออกจากต้นขั้วบัตรออกเสียงและพับบัตรออกเสียงก่อนส่งมอบพร้อมหลักฐานแสดงตนให้ผู้มีสิทธิออกเสียงนั้นไปลงคะแนนออกเสียง
(๒)
กรณีตรวจสอบการขอใช้สิทธิออกเสียงด้วยคอมพิวเตอร์เชื่อมต่อฐานข้อมูลบัตรประจำตัวประชาชน
(๒.๑)
หน้าที่ตรวจสอบการใช้สิทธิออกเสียงด้วยคอมพิวเตอร์เชื่อมต่อฐานข้อมูลบัตรประจำตัวประชาชนจากเลขประจำตัวประชาชน
เพื่อการพิสูจน์บุคคลว่าเป็นผู้ลงทะเบียนขอใช้สิทธิออกเสียงนอกเขตจังหวัดหรือไม่
สำหรับกรณีผู้มาแสดงตนที่ใช้หลักฐานในการแสดงตนด้วยบัตรประจำตัวประชาชน
ซึ่งมิใช่บัตรที่ออกด้วยระบบคอมพิวเตอร์แบบอเนกประสงค์
หรือบัตรหรือหลักฐานอื่นใดของทางราชการ
หรือหน่วยงานของรัฐที่มีรูปถ่ายและเลขประจำตัวประชาชน
หรือมีกรณีที่ต้องวินิจฉัยการแสดงตน ตามข้อ ๑๒ ข้อ ๑๓ และข้อ ๑๔
(๒.๒)
หน้าที่มอบบัตรออกเสียง ให้ดำเนินการตามข้อ (๑.๒) โดยอนุโลม
(๓)
หน้าที่ควบคุมคูหาลงคะแนนออกเสียง ได้แก่
การจัดระเบียบในการเข้าไปลงคะแนนออกเสียงในคูหาลงคะแนนออกเสียงให้เป็นไปด้วยความเรียบร้อย
(๔)
หน้าที่ควบคุมหีบบัตรออกเสียง ได้แก่ การควบคุมดูแลหีบบัตรออกเสียงและอำนวยความสะดวกการใส่บัตรออกเสียงของผู้มีสิทธิออกเสียง
ควบคุมดูแลไม่ให้ผู้มีสิทธิออกเสียงนำบัตรออกเสียงออกไปจากที่ออกเสียง
กรรมการประจำที่ออกเสียงนอกเขตจังหวัดที่เหลือ
ให้คอยสับเปลี่ยนช่วยเหลือกรรมการประจำที่ออกเสียงนอกเขตจังหวัดที่ปฏิบัติหน้าที่อยู่

ข้อ
๑๐  ให้นำความในหมวด ๔
การดำเนินการออกเสียง ส่วนที่ ๒
การดำเนินงานในวันออกเสียงของระเบียบคณะกรรมการการเลือกตั้ง ว่าด้วยหลักเกณฑ์และวิธีการออกเสียงประชามติ
พ.ศ. ๒๕๕๙ มาใช้บังคับโดยอนุโลม

ส่วนที่ ๓
การลงคะแนนออกเสียง

ข้อ
๑๑  การตรวจสอบการขอใช้สิทธิออกเสียง
ให้กรรมการประจำที่ออกเสียงนอกเขตจังหวัดผู้ทำหน้าที่ตรวจสอบการใช้สิทธิออกเสียงด้วยเครื่องอ่านบัตรประจำตัวประชาชน
ตรวจสอบบัตรประจำตัวประชาชนที่ออกด้วยระบบคอมพิวเตอร์แบบอเนกประสงค์ของผู้มาแสดงตน
กับข้อมูลผู้มีสิทธิออกเสียง ตามบัญชีรายชื่อผู้มีสิทธิออกเสียงนอกเขตจังหวัดจากระบบคอมพิวเตอร์
หากพบชื่อและตรวจสอบข้อมูลแล้วถูกต้องตรงกัน
ถ้าไม่มีผู้มีสิทธิออกเสียงหรือผู้ใดคัดค้าน
ให้แจ้งลำดับที่ของผู้มีสิทธิออกเสียงและมอบหลักฐานการแสดงตนให้แก่กรรมการประจำที่ออกเสียงผู้ทำหน้าที่มอบบัตรออกเสียง
ให้กรรมการประจำหน่วยออกเสียงผู้ทำหน้าที่มอบบัตรออกเสียง
จดลำดับที่ในบัญชีรายชื่อผู้มีสิทธิออกเสียงของผู้มีสิทธิออกเสียงไว้ที่ต้นขั้วบัตรออกเสียง
พร้อมทั้งให้ผู้มีสิทธิออกเสียงพิมพ์ลายนิ้วมือหัวแม่มือขวาไว้ที่ต้นขั้วบัตรออกเสียง
แล้วให้กรรมการประจำหน่วยออกเสียงลงลายมือชื่อในต้นขั้วบัตรออกเสียงแล้วมอบบัตรออกเสียงพร้อมหลักฐานแสดงตนให้แก่ผู้นั้นเพื่อไปลงคะแนนออกเสียง
เพื่อเป็นการอำนวยความสะดวกแก่ผู้มาแสดงตนด้วยบัตรประจำตัวประชาชนที่ออกด้วยระบบคอมพิวเตอร์แบบอเนกประสงค์
ให้กรรมการประจำที่ออกเสียงนอกเขตจังหวัดตามข้อ ๙ (๒)
ตรวจสอบการใช้สิทธิออกเสียงของบุคคลดังกล่าวได้

ข้อ
๑๒ 
กรณีที่ต้องพิสูจน์บุคคลว่าเป็นผู้ลงทะเบียนขอใช้สิทธิออกเสียงนอกเขตจังหวัด
เนื่องจากผู้มาแสดงตนใช้หลักฐานในการแสดงตนด้วยบัตรประจำตัวประชาชน
ซึ่งมิใช่บัตรที่ออกด้วยระบบคอมพิวเตอร์แบบอเนกประสงค์
หรือบัตรหรือหลักฐานอื่นใดของทางราชการ
หรือหน่วยงานของรัฐที่มีรูปถ่ายและเลขประจำตัวประชาชน
ให้กรรมการประจำที่ออกเสียงนอกเขตจังหวัดตามข้อ ๙ (๒)
ดำเนินการตรวจสอบเลขประจำตัวประชาชนและรูปถ่ายแสดงใบหน้าของผู้มาแสดงตน
จากฐานข้อมูลบัตรประจำตัวประชาชนกับข้อมูลผู้มีสิทธิออกเสียงตามบัญชีรายชื่อผู้มีสิทธิออกเสียงนอกเขตจังหวัดจากระบบคอมพิวเตอร์
หากพบข้อมูลให้ตรวจสอบชื่อตัว ชื่อสกุล และรูปถ่าย
ถ้าถูกต้องตรงกันให้มอบบัตรออกเสียงแก่ผู้มีสิทธิออกเสียงนั้นไปลงคะแนนออกเสียง
กรณีเครื่องอ่านบัตรประจำตัวประชาชนไม่พบข้อมูลของผู้มาแสดงตน
เนื่องจากบัตรประจำตัวประชาชนที่ออกด้วยระบบคอมพิวเตอร์แบบอเนกประสงค์ชำรุด
ให้กรรมการประจำที่ออกเสียงนอกเขตจังหวัดตามข้อ ๙ (๒) ดำเนินการตามวรรคหนึ่ง

ข้อ
๑๓  กรณีมีผู้ทักท้วง
หรือกรรมการประจำที่ออกเสียงนอกเขตจังหวัด สงสัยว่าผู้มาแสดงตนไม่ใช่ผู้มีชื่อในบัญชีรายชื่อผู้มีสิทธิออกเสียงนอกเขตจังหวัด
ให้กรรมการประจำที่ออกเสียงนอกเขตจังหวัดตามข้อ ๙ (๒) ดำเนินการตรวจสอบตามข้อ ๑๒
และให้คณะกรรมการประจำที่ออกเสียงนอกเขตจังหวัดสอบสวนและวินิจฉัย
ถ้าคณะกรรมการประจำที่ออกเสียงนอกเขตจังหวัดวินิจฉัยว่า เป็นผู้มีชื่อในบัญชีรายชื่อผู้มีสิทธิออกเสียงนอกเขตจังหวัด
ก็ให้มอบบัตรออกเสียงให้ผู้นั้นเพื่อไปลงคะแนนออกเสียง
และให้บันทึกลงในรายงานเหตุการณ์ประจำที่ออกเสียงนอกเขตจังหวัด
ในกรณีที่คณะกรรมการประจำที่ออกเสียงนอกเขตจังหวัดวินิจฉัยว่าเป็นผู้ไม่มีชื่อในบัญชีรายชื่อผู้มีสิทธิออกเสียงนอกเขตจังหวัด
ให้คณะกรรมการประจำที่ออกเสียงนอกเขตจังหวัด
บันทึกคำวินิจฉัยลงในรายงานเหตุการณ์ประจำที่ออกเสียงนอกเขตจังหวัด
พร้อมทั้งแจ้งให้ผู้มาแสดงตนนั้นทราบถึงสาเหตุที่ไม่สามารถลงคะแนนออกเสียงได้

ข้อ
๑๔ 
ผู้ใดแสดงตนว่าเป็นผู้มีสิทธิออกเสียงนอกเขตจังหวัด
แต่กรรมการประจำที่ออกเสียงนอกเขตจังหวัดไม่พบข้อมูลในบัญชีรายชื่อผู้มีสิทธิออกเสียงนอกเขตจังหวัดจากระบบคอมพิวเตอร์ให้แจ้งแก่ผู้นั้นว่า
ไม่มีสิทธิลงคะแนนออกเสียง
แต่ถ้าผู้นั้นยืนยันว่าตนมีสิทธิที่จะลงคะแนนออกเสียงนอกเขตจังหวัด
โดยอ้างว่าได้ยื่นคำร้องและนายทะเบียนอำเภอหรือนายทะเบียนท้องถิ่น
ได้สั่งเพิ่มชื่อในบัญชีรายชื่อผู้มีสิทธิออกเสียงนอกเขตจังหวัดแล้ว
ให้กรรมการประจำที่ออกเสียงนอกเขตจังหวัดตามข้อ ๙ (๒)
ตรวจสอบหลักฐานตอบรับการลงทะเบียน เลขประจำตัวประชาชน
และรูปถ่ายแสดงใบหน้าของผู้มาแสดงตนจากฐานข้อมูลบัตรประจำตัวประชาชน
และให้คณะกรรมการประจำที่ออกเสียงนอกเขตจังหวัดวินิจฉัยชี้ขาดว่า
จะให้ผู้นั้นลงคะแนนออกเสียงหรือไม่
ถ้าคณะกรรมการประจำที่ออกเสียงนอกเขตจังหวัดวินิจฉัยว่าเป็นผู้มีสิทธิออกเสียงนอกเขตจังหวัดก็ให้กรรมการประจำที่ออกเสียงนอกเขตจังหวัดตามข้อ
๙ (๒) เพิ่มชื่อผู้นั้นลงในบัญชีรายชื่อผู้มีสิทธิออกเสียงนอกเขตจังหวัด
มอบบัตรออกเสียงให้ผู้นั้นเพื่อไปลงคะแนนออกเสียงและให้บันทึกลงในรายงานเหตุการณ์ประจำที่ออกเสียงนอกเขตจังหวัด
ในกรณีที่คณะกรรมการประจำที่ออกเสียงนอกเขตจังหวัดวินิจฉัยว่า
เป็นผู้ไม่มีชื่อในบัญชีรายชื่อผู้มีสิทธิออกเสียงนอกเขตจังหวัด ให้นำความในข้อ ๑๓
วรรคสอง มาใช้บังคับโดยอนุโลม

ข้อ
๑๕  ในวันออกเสียง
ถ้าไม่สามารถตรวจสอบการขอใช้สิทธิออกเสียงจากอุปกรณ์ที่ติดตั้งตามข้อ ๘
เนื่องจากเหตุสุดวิสัย หรือเหตุจำเป็นอย่างอื่น กรณียังไม่มีการเปิดให้ลงคะแนนออกเสียง
ให้คณะกรรมการประจำที่ออกเสียงนอกเขตจังหวัด
ตรวจสอบการขอใช้สิทธิออกเสียงของผู้มาแสดงตนจากบัญชีรายชื่อผู้มีสิทธิออกเสียงนอกเขตจังหวัดที่สำรองไว้
ในกรณีเปิดให้มีการลงคะแนนออกเสียงและลงคะแนนออกเสียงแล้ว
ให้คณะกรรมการประจำที่ออกเสียงนอกเขตจังหวัดดำเนินการ ดังนี้
(๑)
บันทึกสาเหตุและจำนวนผู้แสดงตนขอใช้สิทธิออกเสียง จากอุปกรณ์ที่ติดตั้งตามข้อ ๘
และได้ใช้สิทธิลงคะแนนออกเสียงแล้ว
ลงในรายงานเหตุการณ์ประจำที่ออกเสียงนอกเขตจังหวัด
(๒)
ให้หมายเหตุการลงคะแนนออกเสียงของผู้ใช้สิทธิออกเสียงตาม (๑) จากลำดับที่ที่ปรากฏบนต้นขั้วบัตรออกเสียง
ลงในบัญชีรายชื่อผู้มีสิทธิออกเสียงนอกเขตจังหวัด

ข้อ
๑๖  ให้นำความในหมวด ๔
การดำเนินการออกเสียง ส่วนที่ ๓
การลงคะแนนออกเสียงของระเบียบคณะกรรมการการเลือกตั้ง ว่าด้วยหลักเกณฑ์และวิธีการออกเสียงประชามติ
พ.ศ. ๒๕๕๙ มาใช้บังคับโดยอนุโลม

ส่วนที่ ๔
การนับคะแนนออกเสียง

ข้อ
๑๗  การนับคะแนนออกเสียงให้กระทำ ณ
ที่ออกเสียงนอกเขตจังหวัด เมื่อปิดการลงคะแนนออกเสียง และให้นำความในหมวด ๔
การดำเนินการออกเสียง ส่วนที่ ๕
การนับคะแนนออกเสียงของระเบียบคณะกรรมการการเลือกตั้ง ว่าด้วยหลักเกณฑ์และวิธีการออกเสียงประชามติ
พ.ศ. ๒๕๕๙ มาใช้บังคับโดยอนุโลม

ข้อ
๑๘  นับคะแนนออกเสียง
กรณีมีหีบบัตรออกเสียงที่ต้องนับคะแนนออกเสียงจำนวนหลายใบ
ให้แบ่งกรรมการประจำที่ออกเสียงนอกเขตจังหวัดเพื่อนับคะแนนออกเสียงของแต่ละหีบบัตรออกเสียง
โดยให้ดำเนินการนับคะแนนออกเสียงพร้อมกัน

ข้อ
๑๙  การนับคะแนนออกเสียงตามข้อ ๑๘
ต้องจัดสถานที่ให้ประชาชนสามารถมองเห็นและสังเกตการณ์การปฏิบัติงานของกรรมการประจำที่ออกเสียงนอกเขตจังหวัดได้อย่างชัดเจน

ข้อ
๒๐ 
เมื่อเสร็จสิ้นการนับคะแนนออกเสียง
ให้คณะกรรมการประจำที่ออกเสียงนอกเขตจังหวัดตรวจสอบความถูกต้องของการนับคะแนนออกเสียง
โดยให้นับจำนวนบัตรออกเสียงที่ใช้ไปว่าตรงกับจำนวนผู้มาแสดงตนใช้สิทธิออกเสียงหรือไม่
การตรวจนับจำนวนผู้มาแสดงตนใช้สิทธิออกเสียง
ให้คณะกรรมการประจำที่ออกเสียงนอกเขตจังหวัดประมวลผลจากระบบคอมพิวเตอร์
และบัญชีรายชื่อผู้มีสิทธิออกเสียงนอกเขตจังหวัด
แล้วนำผลที่ได้มาคัดลอกลงในรายงานผลการนับคะแนนออกเสียง

ส่วนที่ ๕
แผนผังที่ออกเสียง

ข้อ
๒๑  แผนผังที่ออกเสียงนอกเขตจังหวัด
ให้เป็นไปตามตัวอย่างท้ายประกาศนี้โดยอนุโลม

ประกาศ ณ วันที่ ๒๗
เมษายน พ.ศ. ๒๕๕๙
บุญส่ง  น้อยโสภณ
กรรมการการเลือกตั้ง
ทำหน้าที่แทน
ประธานกรรมการการเลือกตั้ง

[เอกสารแนบท้าย]

๑.
ตัวอย่างแผนผังที่ออกเสียงนอกเขตจังหวัด (กรณีใช้เครื่องอ่านบัตรประจำตัวประชาชน
ในการออกเสียงประชามตินอกเขตจังหวัด)
๒.
บัญชีการใช้เครื่องอ่านบัตรประจำตัวประชาชนและคอมพิวเตอร์เชื่อมต่อฐานข้อมูลบัตรประชาชน
แนบท้าย ประกาศ กกต. เรื่องหลักเกณฑ์และวิธีการลงคะแนนออกเสียง ณ
ที่ออกเสียงนอกเขตจังหวัด กรณีให้มีการใช้เครื่องอ่านบัตรประจำตัวประชาชน พ.ศ.
๒๕๕๙

(ดูข้อมูลจากภาพกฎหมาย)

ปริยานุช/จัดทำ
๒ พฤษภาคม ๒๕๕๙

กัญฑรัตน์/ตรวจ
๒ พฤษภาคม ๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๓๗ ก/หน้า ๔/๒๘ เมษายน ๒๕๕๙